Document ID: 32006R1805

UREDBA KOMISIJE (ES) št. 1805/2006
z dne 7. decembra 2006
o spremembi Priloge I k Uredbi Sveta (EGS) št. 2377/90 o določitvi postopka Skupnosti za določanje najvišjih mejnih vrednosti ostankov zdravil za uporabo v veterinarski medicini v živilih živalskega izvora glede tiamfenikola, fenvalerata in meloksikama
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 2377/90 z dne 26. junija 1990 o določitvi postopka Skupnosti za določanje najvišjih mejnih vrednosti ostankov zdravil za uporabo v veterinarski medicini v živilih živalskega izvora (1) in zlasti člena 2 Uredbe,
ob upoštevanju mnenj Evropske agencije za zdravila, ki jih je oblikoval Odbor za zdravila za veterinarsko uporabo,
ob upoštevanju naslednjega:
(1)
Vse farmakološko aktivne snovi, ki se v Skupnosti uporabljajo v zdravilih za uporabo v veterinarski medicini, namenjenih živalim za proizvodnjo živil, je treba oceniti v skladu z Uredbo (EGS) št. 2377/90.
(2)
Snov tiamfenikol je vključena v Prilogo I k Uredbi (EGS) št. 2377/90 za mišičevje, maščevje, jetra, ledvice in mleko govedi ter za mišičevje, kožo, maščevje, jetra in ledvice piščancev, razen za živali, katerih jajca so namenjena za prehrano ljudi. Tiamfenikol je vključen tudi v Prilogo III k navedeni uredbi za mišičevje, kožo, maščevje, jetra in ledvice prašičev. Po preučitvi informacij, ki jih je v zvezi z določanjem dokončnih najvišjih mejnih vrednosti ostankov tiamfenikola pri prašičih predložil vlagatelj, se zdi primerno spremeniti vnos za tiamfenikol v Prilogi I k Uredbi (EGS) št. 2377/90 za mišičevje, maščevje, jetra, ledvice in mleko vseh živalskih vrst za proizvodnjo živil, razen za živali, katerih jajca so namenjena za prehrano ljudi. Najvišje mejne vrednosti ostankov se ne smejo uporabljati za maščevje, jetra in ledvice rib kostnic.
(3)
Snov fenvalerat je vključena v Prilogo III k Uredbi (EGS) št. 2377/90 za mišičevje, maščevje, jetra, ledvice in mleko govedi. Navedene začasne najvišje mejne vrednosti ostankov so prenehale veljati 1. julija 2006. Po preučitvi informacij, ki jih je v zvezi z določanjem dokončnih najvišjih mejnih vrednosti ostankov fenvalerata pri govedu predložil vlagatelj, se zdi primerno vključiti fenvalerat v Prilogo I k Uredbi (EGS) št. 2377/90 za mišičevje, maščevje, jetra, ledvice in mleko govedi.
(4)
Snov meloksikam je vključena v Prilogo I k Uredbi (EGS) št. 2377/90 za mišičevje, jetra in ledvice govedi, prašičev in kopitarjev ter za mleko govedi. Po preučitvi informacij, ki jih je v zvezi z določanjem najvišje mejne vrednosti ostankov meloksikama pri zajcih in mleku koz predložil vlagatelj, se zdi primerno spremeniti vnos za meloksikam v navedeni prilogi za zajce, za mišičevje, jetra in ledvice koz ter za mleko koz.
(5)
Uredbo (EGS) št. 2377/90 je zato treba ustrezno spremeniti.
(6)
Državam članicam je treba pred začetkom veljavnosti te uredbe omogočiti ustrezno obdobje, v katerem lahko izvedejo morebitne potrebne prilagoditve dovoljenj za dajanje v promet zadevnih zdravil za uporabo v veterinarski medicini, ki so bila odobrena v skladu z Direktivo 2001/82/ES Evropskega parlamenta in Sveta z dne 6. novembra 2001 o zakoniku Skupnosti o zdravilih za uporabo v veterinarski medicini (2), da se upoštevajo določbe te uredbe.
(7)
Ukrepi, predvideni s to uredbo, so v skladu z mnenjem Stalnega odbora za zdravila za uporabo v veterinarski medicini -
SPREJELA NASLEDNJO UREDBO:
Člen 1
Priloga I k Uredbi (EGS) št. 2377/90 se spremeni v skladu s Prilogo k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Uporablja se od 8. februarja 2007.
Ta uredba je v celoti zavezujoča in se neposredno uporablja v vseh državah članicah.
V Bruslju, 7. decembra 2006

Labels: 0
17
20